Mariann Fischer Boel (V), 2002-04-25:
Siden forslaget til finanslov for 2002 blev fremsat, har der været en udbredt interesse for, hvordan regeringen ville sikre det høje niveau for fødevaresikkerhed i Danmark.
Jeg har ved flere lejligheder over for Folketinget redegjort for baggrunden for de planlagte effektiviseringer og også de konsekvenser, som ville komme ud af dem, og jeg forstår utrolig godt interessen for denne sag, for den er jo væsentlig for os alle sammen. Jeg håber derfor, at vi nu skal have en saglig og udbytterig debat om fødevaresikkerhed.
Det er min klare holdning, at vi skal varetage fødevaresikkerheden, som der er lagt op til i fødevareloven.
Vi skal placere ansvaret for, at fødevarerne er sunde og af høj kvalitet, hos virksomhederne, og vi skal tilrettelægge kontrollen efter behov og derved få mest mulig kontrol for pengene.
Vi skal anvende sanktioner som påbud og administrative bøder over for de virksomheder, der ikke har tingene i orden, og vi skal offentliggøre kontrolresultaterne, så forbrugerne kan bruge dem som et redskab.
Stort set alle partier i Folketinget stemte for fødevarelovens vedtagelse i 1998, også de partier, der står som anmeldere bag dagens forespørgsel.
Det vil sige, at der var bred enighed om de fastsatte kontrolprincipper i fødevareloven.
Men nu, hvor jeg som ansvarlig minister for alvor begynder at implementere kontrolprincipperne, vækker det bekymring hos anmelderne, og jeg må indrømme, at det undrer mig faktisk en smule.
Det hævdes i forespørgslen, at antallet af salmonellatilfælde er stigende, men det er jo ikke rigtigt.
Antallet af humane salmonellatilfælde er næsten halveret fra 1997 til 2001, altså fra 5.000 tilfælde til 2.900 tilfælde.
Jeg medgiver, at vi i 2001 kunne konstatere en stigning på 600 tilfælde i forhold til året før, altså år 2000.
Der er mange, der griller meget mere og tilbereder flere af det, vi kunne kalde sommerretter, nemlig retter med rå æg som f.eks. hjemmelavet is og koldskål, og hvad man ellers kunne nævne.
Opgørelsen af salmonellatilfælde fra første kvartal af 2002 viser imidlertid et fald på ca. 25 pct. sammenlignet med første kvartal sidste år, og den stigning, vi kunne konstatere i 2001, kan således ikke tages til udtryk for en generel tendens.
I Fødevareministeriet følger vi nøje udviklingen i salmonellatilfældene, bl.a. via Dansk Zoonosecenter, samtidig med at vi arbejder med udviklingen af vores sædvanlige salmonellahandlingsplaner.
En del af arbejdet består i, at erhvervslivet gradvis får overdraget det økonomiske ansvar for planerne.
Det er helt grundlæggende og udtryk for kernen i den kontrolfilosofi, der jo i øvrigt følger af fødevareloven.
I år vil Fødevaredirektoratet gennemføre omfattende undersøgelser for campylobacter på udvalgte mulige problemområder, så det er klart, at vi fokuserer på indsatsen.
Fødevaredirektoratet er ved at forberede et regeludspil, der skal mindske forbrugernes risiko for at blive smittet med campylobacter, samt en oplysningskampagne om hygiejnen, for den er nemlig heller ikke en uvæsentlig del af denne sag.
Jeg vil godt sige, at jeg undervurderer på ingen måde
problemets karakter, når vi snakker om campylobacter.
Problemet har imidlertid indtil nu været, at eksperterne ikke har haft tilstrækkelig viden til at kunne pege på indgreb, der skulle mindske risikoen, og samtidig skal jeg understrege, at jeg er opmærksom på, at hvis vi kræver, at vi fuldstændig skal kunne undgå forekomsten af campylobacter, betyder det også et væsentligt indgreb over for dyrene.
Det er nemlig sådan, at de fritgående besætninger ikke længere kunne tillades, fordi det er i den produktionsform, at campylobacterne trives og udvikler sig.
Så til pesticiderne, som også er en del af forespørgslen.
Fødevaredirektoratet vil i de kommende år udtage færre pesticidprøver, men det er ikke bekymrende for varetagelsen af fødevaresikkerheden.
Den danske pesticidkontrol har i løbet af de sidste 10 år ikke fundet nævneværdige overskridelser af grænseværdierne.
Antallet har i hele perioden ligget stort set uændret på 2 pct., og ingen af de overskridelser, der har været konstateret, har på nogen måde været sundhedsmæssigt bekymrende.
Alligevel har man i de seneste år efter politisk ønske løbende øget antallet af prøver, og det har jeg altså tænkt mig at lave om på.
Jeg ønsker ikke at videreføre en praksis, hvor der perspektivløst bliver udtaget flere og flere prøver til trods for et uændret lavt niveau i antallet af overskridelser.
Jeg mener helt klart, at vi skal anvende ressourcerne meget mere hensigtsmæssigt.
I forespørgslen peges der også på udviklingen i antallet
af tilsætningsstoffer
; man mener at kunne se et stigende antal.
Jeg har fra Fødevaredirektoratet fået oplyst, at antallet af tilsætningsstoffer har været nogenlunde konstant de senere år, og jeg må derfor formode, at forespørgernes bekymring går på antallet af prøver.
Men rent faktisk udtages der i dag flere prøver i forhold til i fjor, selv om der spares på enkelte projekter vedrørende overvågning af tilsætningsstoffer i desserter, så antallet af prøver har været stigende.
Alle de ovennævnte fakta har vi allerede haft lejlighed til at drøfte, og de har været belyst i både Fødevareudvalget og her i salen.
Jeg kan derfor på en eller anden måde ikke lade være med at undre mig over den fortsatte meget store bekymring hos forespørgerne.
Det forholder sig således, at de fleste danske fødevarevirksomheder rent faktisk producerer og sælger sunde fødevarer af høj kvalitet.
De seneste opgørelser over uddelingen af Smileys viser jo, at det kun var nødvendigt at anvende sanktioner i form af eksempelvis administrative bøder og påbud over for 2,5 pct. af de kontrollerede virksomheder.
På den baggrund og under hensyn til den grundige redegørelse, ordføreren allerede har fået i denne sag, finder jeg det ærgerligt, at man tilsyneladende ønsker at nære en ubekymret frygt hos forbrugerne.
Som ansvarlig minister har jeg valgt at lytte til sagkundskaben og til de råd, som Fødevaredirektoratet har givet mig, og jeg finder det beklageligt, at der er så ringe interesse for sagkundskabens undersøgelser og fakta i denne sag.
Det gør jeg, fordi beslutningerne på baggrund af fagligt ubegrundede bekymringer kunne føre til forkert anvendelse af ressourcerne, og lad mig derfor slå fast, at jeg ikke vil indfri noget krav om mere kontrol bare for kontrollens egen skyld.
Vedtagelsen af fødevareloven i 1998 står jeg helt inde for, også i dag.
Med vedtagelsen af loven fik vi sammen stadfæstet nogle principper om, at fødevarerne skal betragtes i en sammenhængende proces fra jord til bord, og det er min hensigt at varetage mine opgaver i overensstemmelse med de intentioner, der lå bag fødevareloven.
Principperne for udførelse af fødevarekontrollen er i høj grad medvirkende til at sikre det høje niveau for fødevaresikkerhed i Danmark.
Det kan jeg ikke tro at forespørgerne er uenige med mig i.
Principperne i fødevareloven er bl.a. egenkontrol.
Virksomhederne har ansvaret for at overholde lovgivningen, og derfor skal den enkelte virksomhed implementere egenkontrol.
Fødevaredirektoratet kontrollerer så, at virksomhederne lever op til deres ansvar.
Det sker ved et fysisk tilsyn på virksomheden, og det planlagte antal tilsyn i 2002 vil være fuldstændig på niveau med det tilsyn, der foregik sidste år.
Der arbejdes i øjeblikket på højtryk ude i regionerne for at få egenkontrollen fuldt implementeret.
Alle fødevarevirksomheder i detail- og engrosleddet skal have implementeret egenkontrollen senest i 2005.
Fødevarekontrollen, både for så vidt angår tilsynet, og for så vidt angår prøveudtagningerne, skal være behovsorienteret og baseret på risikovurdering.
Kontrollen skal være kritisk både over for virksomhederne og over for sit eget ressourceforbrug, og det håber jeg også at forespørgerne er enige med mig i.
Det betyder imidlertid ikke, at de virksomheder, der én gang har fået en glad Smiley, kan hvile på laurbærrene.
Fødevareregionerne har med fødevareloven fået adgang til at tage en række sanktionsmidler i brug, og det er min klare holdning, at den tilsynsførende skal lade sine sanktionsvurderinger falde ud til fordel for fødevaresikkerheden, hver gang de er ude på besøg.
Jeg ved, at Fødevaredirektoratet arbejder ihærdigt på at få de enkelte regioner til at anvende sanktionsmulighederne korrekt og også med en ensartet effekt.
Jeg har fuld tillid til, at de beslutninger, som vi traf i 1998, grundlæggende er rigtige, og det er forsat dem, der ligger til grund for fødevarekontrollens arbejde.
Jeg vil dog ikke bede skatteborgerne eller forbrugerne om at betale for, at Fødevaredirektoratet skal overvåge hver eneste flødeskumskage eller leverpostej fra jord til bord.
Vi skal løbende vurdere indsatsen og koncentrere den dér, hvor truslerne mod fødevaresikkerheden er størst, eksempelvis på områder som zoonoser og dioxinområdet.
På den måde får vi mest fødevaresikkerhed fra jord til bord, og det må være målet ikke bare for regeringen, men for de partier, som stod bag fødevareloven.
Forhandling